**מנגנון ליישוב מחלוקות במסגרת תהליך שיוך הדירות**

מטרת הסדר זה היא לקבוע מנגנון ליישוב מחלוקות שיתגלעו בין בית אב של חברי קיבוץ יגור (להלן: "**הקיבוץ**"), לבין הקיבוץ ו/או לבין מי מחברי הקיבוץ בדבר יישום החלטה מבין החלטות האסיפה הכללית של הקיבוץ הקשורה בתהליך שיוך הדירות לחברים ו/או נובע מהן, בעניין נתונים הנוגעים לחבר (כגון: ותק, איזונים, סימון מגרשים וכו') (להלן: **"המחלוקת"** או **"הסכסוך"**).

"**בית אב של חברי הקיבוץ**" - משמעו לעניין החלטה זו: כל מי שיהיה זכאי על פי החלטות הקיבוץ או על פי כל דין לשיוך דירה במסגרת מהלך שיוך הדירות, בין שמדובר בחבר שחברותו בקיבוץ פסקה מכל סיבה שהיא (לרבות יורשי החבר, במקרה של פטירה, חו"ח) ובין שמדובר בחבר שחברותו בתוקף.

המנגנון הקבוע בהחלטה זו לא יופעל ביחס לערעורים על החלטות האסיפה הכללית ביחס לתהליך שיוך הדירות אלא אך ורק ביחס ליישומן.

**גוף ההחלטה**

1. מרגע שהובאו בפני חבר הקיבוץ העובדות לגביהן נסבה המחלוקת תהייה לו האפשרות להפעיל את המנגנון הקבוע בהחלטה זו בתוך המועדים שיוגדרו לצורך זה. היה ולא הוגדרו מועדים ביחס לנושא נתון, הפנייה תעשה בתוך 45 ימים ממועד מסירת הנתונים לגביהם נסבה המחלוקת. ככל ולא יעמוד החבר במועדים אלו יהיה רשאי הקיבוץ שלא לדון בטענותיו במסגרת מנגנון זה.
2. החבר יפנה תחילה להכרעת צוות המוסמך בזאת ע"י אסיפת הקיבוץ (להלן: **"צוות יישוב מחלוקות"**). הפנייה תהא בכתב, ותכלול את כל טענות החבר.
3. הרכב צוות יישוב המחלוקות יהיה: נציג ועד ההנהלה, שני נציגי צוות שיוך דירות, פרויקטור השיוך ושלושה נציגי ציבור שימונו על ידי האסיפה הכללית (נציגי הציבור ימונו לפרק זמן של שלוש שנים). נציג ועד ההנהלה ונציגי צוות שיוך דירות ימונו בין בדרך של מינוי קבע ובין בדרך של מינוי אד הוק.
4. צוות יישוב מחלוקות יהא רשאי, בהתאם לשיקול דעתו הבלעדי, לצרף בעלי מקצוע שונים לישיבותיו לצורך ייעוץ מקצועי. עלות היועצים תתחלק בין בית האב לבין הקיבוץ באופן הקבוע בסעיף 11 להלן.
5. צוות שיוך הדירות יהיה רשאי לפנות לצדדים הנוגעים למחלוקת ולחייבם להשתתף בהליך יישוב המחלוקות. יובהר כי ככל ובית אב יסרב להשתתף בהליך יישוב המחלוקות הנוגע לעניינו, יהיה רשאי צוות יישוב המחלוקות לקבוע כי החלטתו תחול אף על בית האב שלא הופיע להליך.
6. צוות יישוב מחלוקות ימליץ במקום יהיה רשאי לאשר לצדדים לפנות לגישור טרם פנייה לבוררות או לקבל החלטה בעניין המחלוקת המובאת לפניו לאחר ששמע את טענות הצדדים.
7. צוות יישוב מחלוקות וכן כל גורם אחר אינו רשאי לקבל החלטה הסותרת את החלטות הקיבוץ או הוראות הדין והסמכתו לדון בנושא הינה ביחס לאופן יישום ההחלטות בלבד.
8. החלטתו של צוות יישוב מחלוקות לא ניתנת לערעור בפני ערכאה פנימית בקיבוץ.

1. לא צלחו הליכי ההידברות בפני צוות יישוב המחלוקות, יהא החבר זכאי לדרוש קיום בוררות ובלבד שיתייצב לכל הפחות לישיבה אחת עם צוות יישוב מחלוקות. פניית החבר לקיום בוררות בעניינו תוגש בכתב למנהל/ת הקהילה בתוך 30 יום מקבלת תשובת צוות ישוב המחלוקות.
2. הבוררות תתנהל במסגרת המוסד לגישור ובוררות של התנועה הקיבוצית בפני צוות של שלושה בוררים. צוות הבוררים יהא פטור מסדרי הדין ומדיני הראיות אך מחויב להוראות הדין המהותי ובהנמקת פסק הבורר.

1. הבורר יהא מוסמך לפסוק את הוצאות ניהול הליכי הבוררות (לרבות הוצאות משפטיות) לחובת כל צד להליכי הבוררות, בין במהלך ניהול הבוררות ובין במסגרת פסק הבורר. עד לפסיקת הבורר (ובמקרה של מחלוקת כאמור בסעיף 4 לעיל) בעניין זה יישאו הקיבוץ והחבר שווה בשווה בעלויות ברור המחלוקת (ללא הוצאות משפטיות). במידה ומעורב במחלוקת עם הקיבוץ יותר מחבר אחד, יישא הקיבוץ ב- 30% מעלויות בירורו המחלוקת, והחברים יישאו שווה בשווה ב – 70% הנותרים. במקרה של סכסוך בין חברים, בה הקיבוץ אינו צד, יישאו הצדדים לסכסוך שווה בשווה בעלויות בירור המחלוקת (והקיבוץ לא ישתתף בעלות כלל).
2. צוות שיוך דירות ימנה את נציג הקיבוץ לצורך ניהול הליכי הבוררות.
3. החלטה זו בדבר מנגנון יישוב המחלוקות כמוה כהסכם בוררות לפי הוראות חוק הבוררות התשכ"ח - 1968. למען הסר ספק, החלטה זו תחייב כל אחד מחברי הקיבוץ כהסכם בוררות לנושא שיוך הדירות.
* סוף -